Troels Lund Poulsen (V), 2009-01-22:
Jeg vil gerne starte med at takke forslagsstillerne for interessen for det her vigtige emne, nemlig at sikre rent drikkevand i den danske vandforsyning og dermed også sikre drikkevand til de danske borgere.
Regeringen er enig i, at det er vigtigt at sikre borgerne sundhed gennem sikring af rent drikkevand.
Vigtigheden af rent drikkevand blev særlig synlig med den forureningssag, som opstod i Køge i 2007.
Der blev dengang nedsat en arbejdsgruppe, som bl.a. sammen med vandværkernes forening nærmere skulle vurdere, hvordan risikoen for mikrobiologisk forurening af drikkevandet kunne mindskes.
På baggrund af anbefalingerne i redegørelsen har jeg taget en lang række initiativer, som skal medvirke til at sikre rent drikkevand.
Tre af disse initiativer imødegår de tre opfordringer i forslagsstillernes beslutningsforslag.
På den baggrund må jeg også anbefale Folketinget at afvise beslutningsforslaget.
Forslagsstillerne har opfordret regeringen til at sikre rent drikkevand gennem indførelse af ledelsessystemet DDS i alle vandforsyninger.
Der vil jeg gerne i dag gøre klart over for Folketinget, at jeg er positiv over for indførelse af ledelsessystemer i vandforsyninger, men vi må også huske på, at der er stor forskel på de danske vandforsyninger.
Nogle er meget store, andre er meget små, og der er også meget stor forskel på, hvor mange man leverer vand til, hvor mange husstande man har som kunder.
Før vi træffer beslutning om, hvilke krav der eventuelt skal stilles til ledelsessystemer, synes jeg det er meget vigtigt at få klarhed over mulighederne for og konsekvenserne af dette.
F.eks. kan det være sådan, at et krav skal gradueres alt efter vandforsyningens størrelse.
By- og Landskabsstyrelsen er netop i gang med at gennemføre en sådan undersøgelse, og resultaterne vil blive drøftet med de relevante interessenter og herefter indgå i den endelige beslutning om indførelse af såkaldte ledelsessystemer. Den anden opfordring er udarbejdelse af en national drikkevandsstatistik.
Jeg vil starte med at slå fast, at det allerede i dag er et krav, at alle lovpligtige drikkevandsanalyser, herunder overskridelser af et eventuelt kvalitetskrav, indberettes til en fælles offentlig database om grundvand og boringer kaldet Jupiter.
Det er også et krav, at ejeren af et alment vandforsyningsanlæg skal informere forbrugerne om drikkevandets kvalitet.
De landsdækkende data findes således allerede i dag.
Arbejdsgruppen peger på, at to forhold er vigtige for at få en samlet oversigt.
Dels skal udtrækningsmulighederne af Jupiterdatabasen forbedres, dels skal Sundhedsstyrelsen og By- og Landskabsstyrelsen sammenstille deres viden vedrørende forureningssager.
Det er også en opgave, som By- og Landskabsstyrelsen er i gang med at tage hånd om, så forurening lettere kan opgøres og opgøres årligt, således at vi får en systematisk erfaringsopsamling.
Det tredje forslag er, at der skal arbejdes for og udvikles ny miljøteknologi på området.
Der vil jeg gerne sige, at der ikke skal herske nogen som helst tvivl om, at vi i regeringen arbejder ihærdigt for at fremme miljøteknologi.
Det er bl.a. en af de muligheder, vi har, for at skabe fremtidige arbejdspladser.
Så jeg er fuldstændig enig i, at der skal skabes bedre rammer for ny miljøteknologi.
Der har også netop i 2008 været en ansøgningsrunde for projekter, der finansieres via den miljøteknologiske handlingsplan.
Et af temaerne var tilskud til udvikling af test af teknologier til onlinemåling af bakterier og kemiske stoffer i drikkevandet.
Tre projekter har netop fået bevilget penge inden for dette område.
Endvidere har By- og Landskabsstyrelsen i regi af vandpuljen i oktober 2008 igangsat to projekter om udvikling af ny teknologi til hurtig og præcis måling af bakterieindholdet i drikkevand.
Ud over de tre nævnte initiativer har jeg også bedt By- og Landskabsstyrelsen invitere Kommunernes Landsforening og de to vandværksforeninger til en drøftelse af, om den eksisterende vejledning for det tekniske tilsyn med vandværkerne kan gøres klarere, så vi også ad den vej kan hjælpe med at undgå kommende forureningssager.
Således er der altså igangsat en lang række initiativer, der ligger fint i tråd med opfordringerne til regeringen i beslutningsforslaget.
Men på baggrund af de ting, jeg allerede har nævnt, må jeg anbefale, at man afviser beslutningsforslaget.